**Alexander Štefan Rudnay** - "*de Rudna et Divékujfalu*"(\* 4. október 1760, Kríž nad Váhom – † 13. september 1831, Ostrihom) bol slovenský šľachtic, rímskokatolícky arcibiskup a kardinál. Biskup sedmohradský a od roku 1819 uhorský prímas a ostrihomský arcibiskup.

Život
-----

Narodil sa ako tretie dieťa stoličného úradníka Andreja Rudnaya de Rudnó et Divékujfalu a Anny, rod. Döryovej de Podhragy et Kocsócz. Pokrstený ako Alexander Štefan. Študoval na gymnáziu v Nitre, na Emerikáne v Bratislave, filozofiu v Trnave, teológiu v Budíne a v generálnom seminári v Bratislave. 

Kňazskú vysviacku prijal 12. októbra 1783 v Trnave, a začiatkom apríla 1784 bol promovaný za doktora teológie. V novembri 1785 nastúpil za kaplána do Častej. Neskôr pôsobil v Hronskom Beňadiku, v Trnave a v Krušovciach. V roku 1805 sa stal ostrihomským kanonikom. V r.1806 rektorom kňazského seminára v Trnave a profesorom teológie, r. 1808 titulárny biskup, ostrihomský generálny vikár, miestodržiteľský radca. V roku 1816 bol ustanovený za sedmohradského biskupa so sídlom v Alba Iulii. 

V decembri roku 1819 dostal Alexander Rudnay pápežskú bulu o svojom menovaní za ostrihomského arcibiskupa a prímasa. Na žiadosť panovníka v roku 1820 presťahoval svoje sídlo, spolu s kapitulou z Trnavy do Ostrihomu. K tejto udalosti sa viaže poznámka v považanskej krstnej matrike *„Hic natus est modernus Primas. 1820. Solemniter inauguratus Strigonii. Vivat!"*. 

V roku 1822 zvolal do Bratislavy celouhorskú synodu, ktorá mala riešiť dôsledky jozefínskej cirkevnej politiky. Jej uznesenia však absolutistická vláda nedovolila vyhlásiť. Realizovali sa uznesenia o vydaní Biblie v národných jazykoch - slovenský preklad Biblie s jeho podporou zrealizoval v rokoch 1829 a 1832 Juraj Palkovič.

Bol členom Panskej tabule, tajomník kráľovskej kancelárie a člen Tajnej rady. Bol stúpencom viedenského dvora a podporoval rozvoj kultúry Slovákov. 

V roku 1826 ho pápež Lev XII. vymenoval za kardinála *In Pectore* a 15. decembra 1828 bolo menovanie zverejnené. Z tej doby pochádza aj jeho výrok *„Slovák som, a keby som bol i na stolci Petrovom, Slovákom zostanem" („Slavus sum, et si in cathedra Petri forem, Slavus ero").*

Ostrihomská bazilika

Dielo
-----

Osvietenský vzdelanec, cirkevný a národný dejateľ, člen a mecenáš Slovenského učeného tovarišstva, založeného r. 1792 Antonom Bernolákom v Trnave, podporovateľ bernolákovcov a slovenského národného hnutia.

Alexander Rudnay bol jedným z tých príslušníkov vysokej cirkevnej hierarchie šľachtického pôvodu, ktorí sa uvedomele hlásili k slovenskej národnej príslušnosti.

V roku 1822 ako arcibiskup, knieža prímas Uhorska začal budovať ostrihomskú katedrálu. Sám na jej stavbu prispel 800 tis. forintami.

V roku 1833 vyšla v Jelinkovej tlačiarni v Trnave kniha „*Kázne príhodné, a iné, to gest 82 Reči duchowních od nebohého Arcibiskupa Ostrihomského w Krušovách nekdi predneseních a wlástnú Rukú spísaních*". Autor ich písal v období od r. 1778 do r. 1805.

Referencie
----------

1. ↑  CHALUPECKY, I.. Rudnay von Rudna und Divékujfalu Alexander. In:  *Österreichisches Biographisches Lexikon 1815–1950 (ÖBL)*. Wien : Verlag der Österreichischen Akademie der Wissenschaften, 1987. ISBN 978-3-7001-3213-4. Zväzok 9, s. 314-315. (nem.)
2. ↑  PARENIČKA, Pavol. Alexander Rudnay. *Knižnica* (Martin: Slovenská národná knižnica), 2010, roč. 11, čís. 10, s. 55 - 58. Dostupné online [cit. 2014-06-10]. ISSN 1336-0965.
3. ↑  JUDÁK, Viliam. Katolícka tlač na Slovensku v 19. a 20. storočí. *Diacovensia* (Đakovo: Katolički bogoslovni fakultet u Đakovu Sveučilišta J. J. Strossmayera u Osijeku), 1998, roč. 6, čís. 1, s. 303 - 314. Dostupné online [cit. 2014-06-10]. ISSN (Online) 1849-014X (Online).
4. ↑  CHENEY, David M. *www.catholic-hierarchy.org*. REV. 2012-09-08, [cit. 2013-02-19]. Stránka Alexander (Sandor) Cardinal Rudnay Divékújfalusi †. (angl.)

Iné projekty
------------

Commons
* Spolupracuj na Commons Commons ponúka multimediálne súbory na tému **Alexander Rudnay**

Externé odkazy
--------------

* Záznam o krste v matrike farnosti Považany

| Tituly a funkcie v Rímskokatolíckej cirkvi |
| --- |
| Predchodca**Karol Ambróz Habsburg-Estesedisvakancia od roku 1809** | **arcibiskup ostrihomský**1819 – 1831 | Nástupca**sedisvakancia do roku 1838Jozef Kopáči (Kopácsy)** |

Autoritné údaje: * BnF: 16062321h
* GND: 121545830
* ISNI: 0000 0000 6143 4559
* LCCN: no99084692
* NK ČR: jn20010525193
* VIAF: 59943121
* WorldCat: lccn-no99084692